Feng-Yun

FY-2:n malli
Fengyun (kiin. 風雲 / 风云, Fēngyún; suom. tuuli (ja) pilvi) on Kiinan kansantasavallan sääsatelliittiperhe, johon kuuluvia satelliitteja on laukaistu ja ollut Kiinan ilmatieteen laitoksen käytössä vuodesta 1988. Satelliitit kiertävät Maata polaariradalla tai geosynkronisella radalla.
Kiinan Fengyun-satelliittiohjelma voidaan jakaa historiallisesti neljään kehitysvaiheeseen. FY-1-sarjan satelliitit kiersivät polaariradalla ja FY-2-sarjan tekokuut GEO-radalla. Ohjelman ensimmäiset satelliitit (FY-1A, FY-1B, FY-2A ja FY-2B) olivat lentoajaltaan lyhytikäisiä kehitysvaiheen koesatelliitteja. Toisessa vaiheessa (lähtien vuonna 1999 laukaistusta FY-1C- ja vuonna 2004 laukaistusta FY-2C-satelliitista), Fengyun-satelliitit ovat olleet vakaatoimisia ja kyenneet suorittamaan operatiivisia ilmakehän mittauksia.
Kolmannessa vaiheessa tulivat mittauslaitteistojen osalta kehittyneemmät toisen sukupolven satelliitit. FY-3-sarja kiertää aurinkosynkronisella radalla. FY-4-sarja on GEO-radalla. Uutta ovat monikanavainen optisen alueen kuvantaminen, ilmakehän pystyluotaus, mikroaaltokuvantaminen, hyperspektraalinen jäännöskaasujen (ilmakehän muut kaasut kuin typpi, happi ja argon) havaitseminen ja koko spektrialueen säteilytasemittaukset. Tämän jälkeen on kehitetty muun muassa mittausten sisäistä ja ulkoista tarkkuutta, paranneltu kuvattavan alueen kohdennusta täsmällisemmäksi ja radiometrin kalibrointia.
CMA:n operatiivisia sääsatelliitteja olivat toukokuussa 2019: FY-2H (sijainti 79°E), FY-2G (sijainti 99,2°E) ja FY-4A (sijainti 104,7°E), minkä lisäksi FY-2F (sijainti 112°E) oli yhä käytettävissä tarvittaessa. Lisäksi sillä on FY-3D- ja FY-3C-satelliitit. FY-3B-satelliitin käyttö on päättynyt kesällä 2020. Fengyun-ohjelman satelliititit korvataan ajan saatossa uudemmilla. Esimerkiksi FY-2-sarjan satelliittien operatiivisesta käytöstä on suunniteltu luovuttavan vuoden 2022 jälkeen. Toisaalta Kiinan 14. viisivuotiskauden (2021-2025) aikana sen on tarkoitus laukaista ehkä kuusi-seitsemän uutta ilmatieteellistä satelliittia.
Fengyun-satelliittiperheen satelliittien laukaisun ja käytön päättymisen ajankohdat sekä rata on kuvattu lyhyesti allaolevassa taulukossa.
| Laukaisu | Poisto (EOL) | Satelliitit | Rata |
| --- | --- | --- | --- |
| 7.9.1988 | 16.10.1988 | FY-1A | SSO |
| 3.9.1990 | 5.8.1991 | FY-1B | SSO |
| 10.6.1997 | 8.4.1998 | FY-2A | GEO 105°E |
| 10.5.1999 | 26.4.2004 | FY-1C | SSO |
| 25.6.2000 | 9.2004 | FY-2B | GEO 105°E |
| 15.5.2002 | 1.4.2012 | FY-1D | SSO |
| 19.10.2004 | 23.11.2009 | FY-2C | GEO 105°E |
| 8.12.2006 | 7.2015 | FY-2D | GEO 86,5°E |
| 27.5.2008 | 5.1.2015 | FY-3A | SSO  |
| 23.12.2008  | 31.12.2018 | FY-2E | GEO |
| 4.11.2010 | 1.6.2020 | FY-3B | SSO |
| 13.1.2012 | ≥2020 | FY-2F | GEO 112°E |
| 23.9.2013 | ≥2020 | FY-3C | SSO |
| 31.12.2014 | ≥2020 | FY-2G | GEO 99.2°E |
| 10.12.2016 | ≥2021 | FY-4A | GEO 104.7°E |
| 14.11.2017 | ≥2022 | FY-3D | SSO |
| 5.6.2018 | ≥2022 | FY-2H | GEO 79°E |
| Suunniteltu: ≥2021 | ≥2026 | FY-3E | SSO |
| Suunniteltu: ≥2021 | ≥2028 | FY-4B | GEO |
| Suunniteltu: ≥2023 | ≥2028 | FY-3F | SSO |
| Suunniteltu: ≥2023 | ≥2030 | FY-4C | GEO |
| Suunniteltu: ≥2023 | ≥2028 | FY-3G | DRIFT |
| Suunniteltu: ≥2024 | ≥2029 | FY-3H | SSO |
| Harkinnassa: ≥2024 | ≥2031 | FY-4D | GEO |